《状元张监丞倅陕郊兼之阆中省亲》
宋代·胡宿

藻衮御中楹，详延得世英。宾乡具三物，题塔冠千名。

玉擅昆山价，篪兼仲氏声。平渊二龙跃，碣石一鸿轻。

慈宴尧厨洽，宸章禹律鸣。入辞瞻翠葆，去候过朱樱。

赞治崤陵险，归宁蜀栈横。都门百壶送，宿馆五浆迎。

帝所衔标隽，亲前戏綵荣。勒铭知有作，叱驭肯辞行。

桂色窅窊秀，棠阴蔽芾清。期年随诏入，脩路接瑶京。

作者简介：胡宿（九九五～一○六七），字武平，常州晋陵（今江苏常州）人。仁宗天圣二年（一○二四）进士。历官扬子尉、通判宣州、知湖州、两浙转运使、修起居注、知制诰、翰林学士、枢密副使。英宗治平三年（一○六六）以尚书吏部侍郎、观文殿学士知杭州。四年，除太子少师致仕，命未至已病逝，年七十三（《欧阳文忠公文集》卷三四《胡公墓志铭》）。他在北宋仁宗、英宗两朝为官，位居枢密副使，以居安思危、宽厚待人、正直立朝著称，死后谥文恭。